Mineraleraad skop veldtog af vir veiliger myne | Netwerk24
Deur Elvira Wood 17 Augustus 2018 14:51
David Msiza, hoofveiligheidsinspekteur van die departement van minerale bronne. Foto: Elvira Wood
Die Mineraleraad van Suid-Afrika (MRSA) het Vrydag ’n veldtog bekend gestel om veiligheid in die mynbousektor te verbeter.
Vanjaar het reeds 58 mynwerkers in Suid-Afrikaanse myne gesterf.
“Dit is meer as die 51 van verlede jaar hierdie tyd,” sê Roger Baxter, uitvoerende hoof van die MRSA, wat vroeër die Kamer van Mynwese was.
“Dié statistieke is onaanvaarbaar. Daar was ’n toename in sterftes weens rotsstortings en seismiese gebeure. Ons het ’n spesiale taakspan saamgestel om oplossings te vind.
“Die sektor het die afgelope jare reeds R200 miljoen aan navorsing bestee om te bepaal hoe seismiese gebeure en rotsstortings in veral diep myne vermy kan word,” sê hy.
Die MRSA het die veldtog op die stoep van sy hoofkantoor in die Johannesburgse middestad bekend gestel.
Andile Sangqu, uitvoerende hoof van Anglo American in Suid-Afrika en adjunkpresident van die MRSA, het gesê die stand van sake in die Suid-Afrikaanse myne is onaanvaarbaar. Met die veldtog word al 66 lede van die MRSA aangemoedig om oor die volgende maand
op veiligheid en gesondheid te fokus deur spesiale dae hieroor te hou, sê hy.
Die MRSA steun werkers wat weier om te werk in gebiede wat hulle as gevaarlik beskou. “Hulle moenie dié gebiede betree voordat dit beveilig is nie,” sê Sangqu.
Baxter het ’n beroep op alle belanghebbendes gedoen om saam te werk om die probleem te help oplos.
Roger Baxter, uitvoerende hoof van die Mineraleraad van Suid-Afrika, in gesprek met een van die gaste by die bekendstelling van sy veldtog om veiligheid in myne te verbeter. Foto: Elvira Wood
Chris Griffith, uitvoerende hoof van Anglo Platinum en hoof van die CEO Zero Harm Forum van die MRSA, sê dié forum gaan op ’n uitvoerende vlak saamwerk om veiligheid in die myne te verbeter.
Griffith het gesê veiligheid hang nie net van werknemers af nie, maar ook van die tegnologie wat in die myne gebruik word.
“Om geen beserings te hê nie, is nie ’n onrealistiese droom nie. Ons weet van ’n myn waar daar in ’n jaar nie eens ’n pleister op ’n werker geplak is nie. Dit is haalbaar.”
David Msiza, hoofveiligheidsinspekteur van die departement van minerale bronne, sê die feit dat werkers sterf in dieselfde tipe ongelukke wat herhaaldelik gebeur, is kommerwekkend. Hy het onderneem dat die departement sy samewerking aan MRSA se veldtog sal gee.
“Werkers word dikwels die skuld vir ongelukke gegee. Die wet is egter baie duidelik daaroor dat die veiligheid en gesondheid van werkers die verantwoordelikheid van mynmaatskappye is.”
Hy het veral die platinum- en die steenkoolsektor geluk gewens met die verbetering van hul veiligheid.
Msiza sê die departement vergader later vanjaar om die situasie in oënskou te neem.
Neal Froneman, uitvoerende hoof van Sibanye-Stillwater, waar 20 werkers tot dusver vanjaar gesterf het, het ook die geleentheid bygewoon.
Meer oor: Roger Baxter | Mynboubedryf | Mynbou | Mineraleraad Van Suid-Afrika | Veiligheid
Vakbonde verwerp loonaanbod van goudmyne
Mynbou tel kop op in Junie
Slagoffers van damramp begin groepsaak teen BHP
Kommentaar oor mynbou tot end Augustus gevra